Najvýznamnejšia košická pamiatka sa dočkala opravy západného portálu, ktorý je hlavným vstupom do Dómu.
KOŠICE. V košickom Dóme Sv. Alžbety v rámci postupnej obnovy najnovšie ukončili práce na reštaurovaní západného vchodu, ktorý je hlavnou vstupnou bránou do katedrály.
Návštevníci tak môžu od piatku obdivovať portál s reliéfmi Krista v Getsemanskej záhrade, veraikonu a piety. Na svoje miesto sa vrátia aj zreštaurované sochy sv. Jána a sv. Jozefa.
"Po severnom portáli naše združenie zreštaurovalo aj západný. Jeho stredovekých autorov nepoznáme. Ikonografia všetkých troch portálov Dómu je tematicky príbuzná a jednotiacim prvkom sú motívy späté so zázrakom svätej krvi v Košiciach," uviedol dnes akademický sochár Jozef Porubovič zo Združenia Villard, ktoré je realizátorom obnovy.
Spoločný projekt s Ukrajincami
Obnova tejto časti dómu bola súčasťou projektu cezhraničnej spolupráce, pri ktorej opravili aj freskovú maľbu v gréckokatolíckej katedrále Povýšenia sv. Kríža v ukrajinskom Užhorode. Iniciátorom a hlavným prijímateľom pomoci bola nezisková organizácia Perly Gotickej cesty.
Podľa projektovej manažérky tejto organizácie Márie Bartkovej sa projekt sa začal vo februári 2011 a jeho celková hodnota predstavuje sumu 491 927 eur.
Európska únia projekt podporila sumou zhruba 440 000 eur, pre Košice šlo 405 700 eur.
"Obnovou najvýznamnejších pamiatok - hlavných katedrál Užhorodu a Košíc sme chceli prispieť k rozvoju cestovného ruchu a k vybudovaniu slovensko-maďarskej turistickej cesty Sv. Alžbety a Františka II. Rákociho. Zároveň si uvedomujeme, že oba chrámy sú turistickými atrakciami medzinárodného významu, ktorých zvýšená prezentácia a väčšia turistická návštevnosť podporí aj povedomie o spoločných dejinách Košického regiónu a Zakarpatska, ako aj o ich historických, kultúrnych a náboženských centrách," dodala Bartková.
Dóm priťahuje množstvo návštevníkov
Sprievodcu cestovného ruchu Milana Kolcuna teší najmä fakt, že sa obnovy dočkal práve západný vchod do Dómu sv. Alžbety.
"Prejde ním každý veriaci, návštevník či turista. Odhalený pohľad na tento portál je odteraz svojou zreštaurovanou krásou ešte krajší, a teda aj príťažlivejší. Je tak prirodzenou pozvánkou na návštevu najväčšej katedrály na Slovensku," uviedol známy popularizátor košickej histórie.
Dodal, že v najrozľahlejšom kostole na Slovensku môžu návštevníci už od januára obdivovať aj zreštaurovanú hlavnú i priečnu loď, pričom najväčšia časť interiéru bola zreštaurovaná v rámci investičných aktivít projektu Košice Európske hlavné mesto kultúry 2013.
Otvorená je aj obnovená podzemná krypta, ktorá má denne až stovky návštevníkov. V areáli Dómu je tiež zreštaurovaná Kaplnka sv. Michala, ktorú na požiadanie otvárajú sprievodcovia z Dómu sv. Alžbety.
Vzhľadom na veľký záujem budú v letnej sezóne pre vstup do veže Dómu rozšírené otváracie hodiny. Prístupná bude v piatky do 19.00 h a v soboty až do 21.00 h, príležitostne aj dlhšie.
"Žigmundova veža bola vybudovaná za panovania Žigmunda Luxemburského. Návštevník, ktorý vystúpi po 160 schodoch, dostane ako odmenu najkrajší výhľad na centrum, mesto i okolie. Cestou si môže pozrieť pôvodné zvony, ktoré každú nedeľu aj zvonia, pretože Košice majú skutočného zvonára. Na inom medziposchodí vidieť aj hodinový stroj. Najvyššie je miestnôstka, kde sa až do 30. rokov striedali strážnici, ktorí dávali pozor najmä na nebezpečenstvo požiaru, ale aj napríklad na pohyb nepriateľských vojsk za hradbami," dodal Kolcun.
Pribudli sprievodcovia aj publikácie
V obnovenom Dóme sú posilnené aj počty sprievodcov, ktorí ponúkajú výklad okrem slovenského a maďarského jazyka už aj v angličtine či španielčine.
Na požiadanie, najmä v rámci náboženskej turistiky, sprístupňujú aj miestnosť depozitu relikvie Svätej krvi.
Záujemcovia majú k dispozícii aj nové informačné materiály. Okrem iných ide o druhé vydanie knihy o Košiciach ako pútnickom meste stredoveku Kult svätej Krvi v Košiciach rozprávanie o stratených stredovekých relikviách či farebná brožúra Dóm Sv. Alžbety Perla gotickej cesty, dostupná v štyroch jazykoch.
O Dóme sv. Alžbety je aj takmer štvrtina najnovšej knihy Milana Kolcuna Košické detaily v slovensko-anglickej verzii, ktorá sa v týchto dňoch objavila na pultoch kníhkupectiev.